
AGV flotta irányításának modellezése Siemens Tecnomatix Plant Simulation szoftverben

Kulcsszavak: AGV flotta kezelés; diszkrét esemény szimuláció; gyártási logisztika; gyártórendszerek modellezése
Az AGV-k (Automated Guieded Vehicle) vezető nélküli járművek, amelyek egyre fontosabb szerepet töltenek be a logisztikai és a modern gyártási folyamatokban. Az AGV rendszerek lehetővé teszik a szállítási feladatok automatizálását, ezáltal növelve az anyagáramlás hatékonyságát és csökkentve a költségeket.
A dolgozat célja egy AGV flotta irányítási stratégiáinak kidolgozása és ezek megvalósítása a Siemens Tecnomatix Plant Simulation szoftverben. A szimulációs szoftver támogatja az AGV-k modellezesét, viszont komplexebb rendszerekre, mint az AGV csoport irányítására nem kínál közvetlen megoldást. A feladathoz egy tesztelő gyártási folyamatot készítettem el a Plant Simulation segítségével, amelyben az AGV flotta különböző szállítási feladatokat lát el. Az AGV-k irányításához többféle vezérlési stratégiát dolgoztam ki, beleértve az egy, és a több AGV csoportot használó megoldásokat. A szimulációk során meghatároztam a feladatok ellátásához szükséges minimális AGV-k számát, vizsgáltam a parkolóhelyek kialakítását, valamint a modell figyelembe veszi a járművek ütközéseit és ezek elkerülését is.
Az irányítási modellek értékeléséhez különböző teljesítménymutatókat vezettem be, mint például a termelési kihozatal, az AGV-k száma, az általuk megtett úthossz. A mutatók segítségével lehetőség nyílt az AGV flotta irányítási modelljeinek összehasonlítására és a különböző vezérlési stratégiák hatékonyságának értékelésére.
A dolgozatban a maximális kihozatal eléréséhez szükséges járműszám meghatározása után az AGV-k optimális számának megtalálását kétféle módszerrel is megközelítem: először szimulációs kísérletek útján, majd genetikus algoritmus alkalmazá-sával.
A szimulációk és az eredmények alapján lehetőség van a gyártási folyamatok további optimalizálására és az AGV flotta hatékonyabb alkalmazására, ezzel támogatva a logisztikai rendszerek költséghatékonyabb működését.



